Γεώργιος Χάουαρντ, 11ος κόμης του Κάρλαϊλ

Ο υποπλοίαρχος Γεώργιος Τζόσλιν Λ'Εστρέιντζ Χάουαρντ, 11ος κόμης του Κάρλαϊλ, αγγλ.: George Josslyn L'Estrange Howard, 11th Earl of Carlisle (6 Ιανουαρίου 1895 - 17 Φεβρουαρίου 1963), με τον τίτλο υποκόμης Μόρπεθ από το 1911 έως το 1912, ήταν Βρετανός ευγενής, πολιτικός και ομότιμος.

 Πρώιμη ζωή 
Ο Γεώργιος Τζόσλιν Λ'Εστρέιντζ Χάουαρντ γεννήθηκε στις 6 Ιανουαρίου 1895. Ήταν το μεγαλύτερο παιδί και μοναδικός γιος του Καρόλου Χάουαρντ 10ου κόμη του Κάρλαϊλ και της πρώην Ρόντα Άνκαρετ Λ'Εστρέιντζ (1867–1957). Οι τρεις νεότερες αδελφές του ήταν η λαίδη Κωνστάνς Άνκαρετ, η λαίδη Άνκαρετ Σεσίλια Κάρολαϊν (σύζυγος του Γουλιέλμου Τζάκσον 7ου βαρονέτου) και η λαίδη Ελισάβετ Ερριέτα (σύζυγος του Λώρενς Ροβέρτου Μακόνοχυ-Γουέλγουντ).

Η μητέρα του ήταν η μεγαλύτερη κόρη του συνταγματάρχη Πάτζετ Γουόλτερ Λ'Εστρέιντζ και της Αίμιλυ Ράιβς (κόρης του στρατηγού Ράιβς). Οι γονείς του πατέρα του ήταν ο Γεώργιος Χάουαρντ 9ος κόμης του Κάρλαϊλ και η ριζοσπαστική ακτιβίστρια για την εγκράτεια, η πρώην εντιμότατη Ρόζαλιντ Φράνσις Στάνλεϋ (5η κόρη του Εδουάρδου Στάνλϋ 2ου βαρόνου Στάνλεϋ του Άλντερλυ).

 Σταδιοδρομία 
Στις 20 Ιανουαρίου 1912 διαδέχθηκε την κομητεία του Κάρλαϊλ μετά το τέλος του πατέρα του.

Ο λόρδος Κάρλαϊλ υπηρέτησε στον Α' Παγκόσμιο Πόλεμο ως υποπλοίαρχος του Βασιλικού Ναυτικού και τιμήθηκε με τον Σταυρό του Πολέμου.

Κατά τη διάρκεια του Β' Παγκοσμίου Πολέμου, διετέλεσε διευθυντής της United Kingdom Commercial Corporation στην Τουρκία.  Το 1947 ήταν μέλος μίας χρηματιστηριακής εταιρείας του Λονδίνου. 

 Προσωπική ζωή 
Στις 17 Ιανουαρίου 1918 ο λόρδος Κάρλαϊλ νυμφεύτηκε την 1η του σύζυγο, την εντιμότατη Μπρίτζετ Χορ-Ρούθβεν, τη μεγαλύτερη από τις τέσσερις κόρες του υποστράτηγου Γουόλτερ Χορ-Ρούθβεν 10ου λόρδου Ρούθβεν του Φρήλαντ και της Ιωάννας Λάμπσον. Μαζί, ήταν γονείς δύο παιδιών:
 λαίδη Κάρολυν Μπρίτζετ Ντέικρ (γενν. 1919), υπηρέτησε στην Βοηθητική Εδαφική Υπηρεσία και στην Νοσηλευτική Υπηρεσία Πρώτων Βοηθειών Γιόμαντρυ κατά τη διάρκεια του Β' Παγκοσμίου Πολέμου.
 Κάρολος Ιάκωβος Ρούθβεν, υποκόμης Μόρπεθ (1923–1994), αργότερα 12ος κόμης του Κάρλαϊλ.

Τον Ιούνιο του 1947 ένα δικαστήριο διαζυγίων στο Λονδίνο εξέδωσε διάταγμα διαζυγίου στον λόρδο Κάρλαϊλ κατά της κόμισσας του Κάρλαϊλ λόγω μοιχείας με τον σερ Γουόλτερ Μόνκτον, η σύζυγος του οποίου έλαβε ταυτόχρονα παρόμοιο διάταγμα.  Μετά το διαζύγιό τους, νυμφεύτηκε, για 2η φορά, στις 16 Αυγούστου 1947, την Έσμε Μαρία Σρουμπ Άιρντελ (απεβ. 1977), τη 2η κόρη του δρ. Καρόλου Εδουάρδου Άιρντελ του Λονδίνου. Απέκτησαν ένα παιδί:
 λαίδη Σούζαν Άνκαρετ Χάουαρντ (1948–2018),  παντρεύτηκε τον (Κάρολο) Ιάκωβος Μπιουκάναν-Ζαρντίν, νεότερο γιο του σερ Ιωάννη Μπιουκάναν-Ζαρντίν 3ου βαρονέτου το 1967. Burke's Peerage and Baronetage 2003, vol. 1, p. 576 Χώρισαν, και η λαίδη Σούζαν παντρεύτηκε τον κόμη Χιούμπερτ Σαρλ ντε Μέγιερ το 1978.  

Το 1948 ένα ημιτελές πορτρέτο της Τζορτζιάνα Κάβεντις δούκισσας του Ντέβονσιρ, φιλοτεχνημένο από τον σερ Τζόσουα Ρέινολντς, ασφαλισμένο για 5.000 λίρες, «αποκόπηκε από το πλαίσιό του, και κλάπηκε από το άδειο διαμέρισμα του κόμη και της κόμισσας του Κάρλαϊλ στο Λονδίνο».  Οι ληστές έκλεψαν επίσης κοσμήματα και άλλα τιμαλφή από την κατοικία, ενώ ο κόμης βρισκόταν σε διακοπές στο Κάστρο Νάουορθ, την εξοχική του έδρα στην Κάμπρια. 

Ο λόρδος Κάρλαϊλ απεβίωσε στις 17 Φεβρουαρίου 1963 στο Ντάμφρις της Σκωτίας,  και τον διαδέχθηκε ο μοναχογιός του, Κάρολος. Η λαίδη Κάρλαϊλ απεβίωσε στις 4 Ιουνίου 1977.

 Αναφορές 

 Εξωτερικοί σύνδεσμοι 



Κατηγορία:Οικογένεια Χάουαρντ (αγγλική αριστοκρατία)